
Årsrapport 2004

1. Intern drift og organisering

a) Hovudmål og resultatmål

Hovudmål og resultatmåla i tildelingsbrevet for 2004, henta frå St.prp. nr. 1 (2003-2004), er ikkje spesifikt relaterte til verksemda ved KUN. Men verksemda ved senteret må likevel sjåast i samanheng med dei målsettingar som gjeld for dei kyrkjelege tenestene og for kyrkja elles.

Som første resultatmål legg Departementet vekt på gjennomføring av tiltak som styrkjer kyrkja sitt arbeid mellom born og unge. Det andre resultatmålet har samanheng med det første: Kyrkjelydane skal stimulerast til styrkt innsats innanfor dåpsopplæring.

KUN har ei tid hatt planar om å utvikle ei eittårig grunnopplæring for dåpslærarar i Den norske kyrkja. Grunnlaget for arbeidet har vore dei røynsler som senteret har vunne gjennom ei tilsvarande grunnutdanning i kyrkjemusikk. KUN har kontakta Høgskulen i Tromsø med tanke på samarbeid om eit kurs på 60 studiepoeng i kyrkjeleg barne- og ungdomsarbeid. Resultatet av drøftingane vart at HiTø no arbeider med eit livssynsnøytralt kurs i barne- og ungdomsarbeid i friviljuge organisasjonar, der KUN vil levere inn kyrkjeleg orienterte emne for dei deltakarane som ønskjer det. Ein tek sikte på å tilby kurset hausten 2005.

Hausten 2004 har KUN teke initiativ overfor Høgskulen i Bodø for å utvikle ein master i kateketikk. Samarbeidet er godt i gang, og planen er å tilby ein slik master frå hausten 2006. Utan tvil er det behov for ei slik utdanning i den nordlege landsdelen - ikkje minst på grunn av dei nye kvalifikasjonskrava for kateket - og vi ser dette som eit viktig tiltak når det gjeld å følgje opp kyrkja si satsing på dåpsopplæring. 

Som ein del av jubileumssatsinga 2004 i dei to nordlegaste bispedømma hadde KUN i samarbeid med Institutt for religionsvitskap, Universitetet i Tromsø det faglege ansvaret  for ein internasjonal konferanse om "barn-urfolk-distrikt", der målet var å kaste ljos over utfordringar i arbeidet med trusopplæring i den nordlege landsdelen.

b) Samarbeid med Det praktisk-teologiske seminaret

KUN er del av verksemda ved PTS. Permanentiseringa av KUN frå 2003 i tillegg til ny styringsstruktur har gjort at KUN har fått ein meir sjølvstendig posisjon i forhold til PTS når det gjeld tilsetjing i fagstillingar. På den økonomiske sida har det vore eit effektivt og godt samarbeid mellom dei to institusjonane også i 2004.

Det har som tidlegare år vore halde felles styremøte mellom PTS og KUN - i mars. I november gjesta studentar og lærarar ved PTS KUN, og lærarane ved dei to institusjonane hadde nyttige faglege utvekslingar. Det vil vere eit mål å nytte seg av kvarandre sin faglege kompetanse i større grad enn det som har vore tilfelle hittil. Også om det går mot eit sjølvstendiggjering av KUN frå PTS, vil det vere ønskeleg med eit nært fagleg samarbeid mellom institusjonane.

c) Intern drift ved KUN

KUN har tre heile fagstillingar, ei rektorstilling (kombinert administrativ og fagleg stilling) og ein førstekonsulent. Våren 2004 var ein vanskeleg personalsituasjon, med vakanse i to av fagstillingane. I løpet av 2004 har det skjedd store utskiftingar i staben. Det har vore nytilsetjingar i to av fagstillingane (religionspedagogikk og kyrkjemusikk) og i rektorstillinga (frå 1. august). Tilsetjingane har ført til ei styrking av den faglege kompetansen ved KUN, då to av dei tilsette har doktorgrad (førstekompetanse) og den tredje har både teologisk og kyrkjemusikalsk utdanning. Det ligg no til rette for å styrkje FoU-arbeidet ved senteret. Forsking innanfor det praktisk-kyrkjelege fagområdet må prioriterast, i tillegg til å sikre og utvikle grunnstudiet vidare. 

Men etter nytilsetjingane i 2004 har KUN mist den diakonfaglege kompetansen i staben. Dette gjer at vi har problem med å gje diakonstudentane ei fullgod utdanning. Timelærarar har stått for undervisninga, men utan høve til fagleg å følgje diakonstudentane opp i studiet elles. Våren 2004 var styra for PTS og KUN samde om at oppretting av ei fagstilling i diakoni ved KUN har førsteprioritet. 

Frå 1. oktober har innehavar av den eine fagstillinga, høgskulelektor Kristin Stang Meløe, hatt studiepermisjon med lønn. 

For å sikre stabsutvikling, langtidsplanlegging, kvalitetssikring og å skape ei felles forståing av mål og prioriteringar for verksemda var det gjennomført ei stabssamling over 3 dagar i august 2004. I tillegg har det vore gjennomført fleire stabsdagar i kvart semester. I samband med markeringa av 200-årsjubileet for Hålogaland bispedømme i Kabelvåg i pinsa (29.-31. mai) arrangerte KUN stabstur dit og deltok med stand. Dei tilsette ved KUN tek elles del i relevante samfunns-, faglege og kyrkjelege fora, og er aktive i nettverksbyggjande verksemd på vegner av institusjonen.

Senteret gjev ut ”Nytt fra KUN”, eit nyhende- og meldingsblad som blir sendt til tidlegare studentar, kyrkjelydane i dei to nordlege bispedømma og andre.

Det har vore arbeidd med å skipe ei praktisk-kyrkjeleg årbok i regi av KUN. Som første band tenkjer vi å gje ut føredraga som vart haldne ved den internasjonale konferansen om trusopplæring i Tromsø i september 2004. Det er oppretta kontakt med forlaget Orkana i Stamsund i Lofoten med tanke på utgjeving.

d) Samarbeid med andre utdanningsinstitusjonar

I 2004 har KUN ført samarbeidet med Universitetet i Tromsø vidare. I særleg grad gjeld det samarbeidet med Institutt for religionsvitskap (IRV). KUN og IRV samarbeider om å tilby ein master i diakoni. Det har vore arbeidd med å få til ei samlokalisering av dei to miljøa, men utan at det har kome til ei avklaring. Det skal seiast at Universitetet i Tromsø har synt stor velvilje i denne saka. Framleis arbeider vi med sikte på å få til ei samlokalisering, utan at det er klart når dette kan skje. Vi er overtydde om at dette vil vere ein stor fordel både for studentar og tilsette ved KUN.

Samarbeidet med Høgskulen i Tromsø, avdeling kunstfag, er ført vidare i 2004. Samarbeidet om grunnutdanninga i kyrkjemusikk held fram, mellom anna gjennom å leggje til rette årsstudiet ved KUN for studentar ved HiTos. Dette inneber ein sterkare kyrkjemusikalsk profil gjennom at det blir lagt større vekt på den yrkesspesifikke undervisninga. Å leggje studiet til rette på denne måten, vil høgst truleg føre til auka rekruttering frå orgelstudentane ved Høgskulen.  Det første kullet med studentar som gjennomførte eittåring grunnutdanning i kyrkjemusikk vart uteksaminert våren 2004. Dette utdanningstilbodet kjem i tillegg til den felles utdanninga til kantor (4-årig Bachelor) som KUN og Høgskulen i Tromsø samarbeider om å gje. Det er gledeleg at det no har vorte mogleg å gjennomføre heile kyrkjemusikkstudiet i Tromsø. Våren 2005 vil den første kantoren som har heile utdanninga si frå Nord-Noreg bli uteksaminert.

Som nemnt, er det etter initiativ frå KUN kome i gang eit samarbeid med Høgskulen i Bodø om ein master i kateketikk. Dette er eit samarbeid som blir ført vidare.

Elles vart det hausten 2004 teke initiativ til jamlege samarbeidsmøte med bispedømmekontora i Sør-Hålogaland og Nord-Hålogaland. Målet har vore å styrkje samarbeidsrelasjonane mellom bispedømma og KUN når det gjeld kyrkjeleg utdanning. KUN har òg skipa ei arbeidsgruppe for utadretta verksemd med representantar frå båe bispedømma og frå Samisk kyrkjeråd.

Etter førespurnad frå Samisk Høgskule har KUN engasjert seg i å planleggje og gjennomføre eit kurs om "Tru og livstolking i Sapmi". Kurset tek til hausten 2005.

Den før nemnde internasjonale konferansen om trusopplæring hadde deltakarar frå Luleå stift i Nord-Sverige, frå norsk og svensk samisk kyrkjeråd og frå Finland. KUN er no i drøftingar om samarbeid med Høgskolen Diakonia Polytechnic i Oulu, med målsetjing om å skipe eit praktisk-teologisk nettverk på Nordkalotten.

2. Praktisk-kyrkjeleg utdanning og fagleg verksemd elles

a) Utdanningstilbod, studenttilgang og gjennomstrøyming

Den sentrale delen av verksemda ved KUN er grunnutdanninga, dvs. å gje eit praktisk kyrkjeleg årsstudium for diakon, kateket, kyrkjemusikar og prest. Tre sentrale stikkord for dette studiet er at det skal vere tverrfagleg, kontekstuelt og praksisnært. For alle studieretningane er det tverrfagleg perspektivet viktig, og gjennom fellesundervisninga blir det lagt vekt på samarbeid mellom dei forskjellige tenestekategoriane. I den yrkesspesifikke undervisninga er det ei målsetting at kvar profesjon utviklar ein trygg yrkesidentitet tufta på kunnskap, haldningar og dugleik og på kyrkja si lære og ordningar. Hausten 2004 har staben arbeidd med å revidere studieplan, praksisdokument og utvikle vidare rutinane i samband med gjennomføring av praksis for studentane.

KUN har hatt om lag 20 studentar kvart semester. Våren 2004 vart i alt 14 studentar uteksaminerte, i tillegg  til fem studentar på eittårig organistutdanning. Hausten 2004 var det tre heiltidsstudentar som tok eksamen. Det var 17 deltidsstudentar som byrja studiet i august 2004 (jf. tabellen nedanfor). 

I januar 2004 tok KUN del i utdanningsmesser i Tromsø og Bodø for å stimulere rekrutteringa til kyrkjeleg utdanning i landsdelen. I dette arbeidet har det vore samarbeidd med dei to bispedømma i nord. 

Tabell: Studenttal 2003-2004
V-2003
H-2003
V-2004
H-2004

Søkjartal heiltid
 0
 3
  0
6

Søkjartal deltid
      0
     14
  0
     18

Søkjartal totalt
      0
     17
       0
     24

Avslåtte søknader
      0
       3
  0
       2

Studenttal totalt
    19
     16
     16
     20

Studentar heiltid
      0
  0
 0
3

Studentar deltid
    19
     16
     16
     17

Studentar i permisjon
      1
  0
       0
0

Studentar fordelt på studieretningar:





Diakon
5
 5
       3
       4

Kateket
1
 1
       1
3

Kyrkjemusikar 
9
 6
       6
6

Prest
4
 4
       4
       7

Avlagt eksamen 1. semester
0
     11
  2
       2

Avlagt avsluttande eksamen
4
 0
     12
       1

Bestått eksamen 1. semester og avsluttande
4
     11
     14
       3

Ikkje bestått eksamen 1.semester og avsluttande
0
 0
  0
       0







Studentar HiTos/AFK – KUN - eittårig grunnutdanning i kyrkjemusikk





Studenttal
     -
-
       5
0

b) Etter- og vidareutdanning

Det er god kontakt mellom KUN og Sør-Hålogaland og Nord-Hålogaland bispedømme når det gjeld behovet for etterutdanning av kyrkjelege tilsette i landsdelen. I 2004 vart det i samarbeid med Det teologiske fakultetet og PTS utarbeidd eit vidareutdanningskurs om dåpsopplæring, men på grunn av manglande påmelding måtte kurset dessverre avlysast. Søkjarane fekk tilbod om eit noko mindre kurs i regi av KUN. I samarbeid med Nord-Hålogaland bispedømme og Samisk høgskule har det vore arbeidd med prestekurs i samisk og kurs for samiske kyrkjetolkar. Desse er flytta til 2005. Som nemnd tek KUN del i å utvikle kurset "Tru og livstolking i Sapmi" i samarbeid med Samisk høgskule i Kautokeino.

KUN gjennomfører årleg ei fagleg samling for praksisrettleiarane med utveksling av røynsler frå rettleiing og drøfting av metodiske problemstillingar knytt til rettleiing. Rettleiarseminaret vart halde 18.-20. februar 2004.

KUN har halde fram verksemda med "Praktisk kirkelig forum", eit seminartilbod 3-4 gonger i året for kyrkjeleg tilsette, primært i Tromsø-området.

c) Røynsler med studentane sin praksisperiode

Grunnutdanninga ved KUN inneheld to lange praksisperiodar (7 og 9 veker). Det er gjennomført praksisbesøk frå kontaktlærar i kvar av periodane. Røynslene tilseier større fagleg kontakt og oppfølging frå lærestaden si side. Senteret har derfor arbeidd med å leggje til rette for å nytte e-læringsverktyet Classfronter for å styrkje oppfølginga av studentane i praksisperiodane. Vi vil dessutan sikre oss at deltidsstudiet i større grad blir eit samanhengjande studium. Hausten 2004 har Classfronter vorte implementert i undervisningsopplegget ved KUN og er teken i bruk frå vårsemesteret 2005.

I løpet av 2004 vedtok bispemøtet endelege reglar for Veien til presteteneste (VTP). Det er stor semje om korleis VTP er utforma, men det står framleis att å avklare kva for krav ein kan stille til studentane medan dei er i stiftspraksis når det gjeld dei generelle krav til lære og livsførsle som ein stiller til ordinerte. I september 2004 tok KUN saman med dei andre praktisk-teologiske lærestadene del i møte med biskopane for å drøfte ordninga. 

Elles ser KUN heilt klart behovet for at det kjem ei tilsvarande ordning som VTP òg for dei andre yrkeskategoriane i kyrkja. Dette vart kommunisert frå senteret si side overfor biskopane i nemnde møte.

d) Tverrfagleg samarbeid/profesjonssamarbeid

Her har KUN eit betre utgangspunkt enn mange andre, fordi vi gjev undervisning til fleire yrkeskategorier i kyrkja: diakon, kateket, kyrkjemusikar og prest. Ein stor del av undervisninga er organisert som fellesundervisning, og den grunnleggjande arbeidsmåten i studiet er tverrfagleg, mellom anna gjeld det gudstenestearbeidet. Dette tener til å øve studentane opp i tverrfagleg samarbeid og gje respekt for andre tenestekategoriar sin eigenart og faglege identitet. Vi meiner dette har framtida for seg i den praktisk kyrkjelege utdanninga, og ikkje minst vil det ha positiv effekt på samarbeidet i dei kyrkjelege stabane på sikt.

13.-14. mai 2004 arrangerte KUN fagdagar for nasjonalt fagråd for praktisk teologi i samarbeid med Program for læring og praktisk pedagogikk (PLP), Universitetet i Tromsø. Temaet for samlinga var læring og evaluering i høgare utdanning.

I samband med 200-årsjubileet for Hålogaland bispedømme spela KUN ei sentral rolle i planlegging og gjennomføring av nemnde internasjonale konferanse på Sommarøy utanfor Tromsø 23.-25. september. Samarbeidspartnarar var Universitetet i Tromsø og Nord- og Sør-Hålogaland bispedømme.

Senteret har teke del i evalueringa av det såkalla Hasvik-prosjektet i Finnmark. Sluttevalueringa vil liggje føre i 2005.

3.  Grønn stat

I samsvar med departementet sine føringar er det eit overordna mål for senteret å leggje til rette for eit miljøvennleg forbruksmønster. I hovudsak vil dette handle om auka medvit om papirbruk, til dømes to-sidig kopiering og rasjonalisering av større postsendingar. Der det er praktisk mogleg legg KUN opp til å nytte e-post. Men sidan KUN er ei lita verksemd,  er det ikkje særleg mykje ein kan spare på denne typen tiltak.

Det er inga eiga miljøleiing ved KUN.

4.  Likestilling

Likestilling står sentralt i undervisninga ved KUN. Det er eit mål at det skal vere lik kjønnsfordeling i stillingane ved senteret, og dette er eit viktig aspekt i samband med nytilsetjingar. Innehavar av den eine fagstillinga og førstekonsulenten er kvinner. Dei tre nytilsette frå august 2004 er alle menn.

5.  Økonomi

Sjå PTS si samla rapportering av økonomien ved PTS og KUN.

Tromsø 10. februar 2005

Ole Danbolt Mjøs (s)

Styreleiar

Hallgeir Elstad

